4.  การวิจัยและพัฒนา

  ในช่วงที่ผ่านมา การวิจัยและออกแบบผลิตภัณฑ์ชิ้นส่วนพลาสติกวิศวกรรมจะทำโดย PNI
  ในประเทศญี่ปุ่น
  เนื่องจากการพัฒนาชิ้นส่วนพลาสติกวิศวกรรมประเภทต่างๆจะต้องประสานและดำเนินควบคู่ไปกับการพัฒนาผลิตภัณฑ์เครื่องใช้ไฟฟ้าและอุปกรณ์อิเล็กทรอนิกส์ซึ่งจะทำโดยบริษัทแม่ของลูกค้าของบริษัทฯซึ่งอยู่ในประเทศญี่ปุ่น
  เช่นกัน เนื่องจาก การวิจัยและออกแบบผลิตภัณฑ์ชิ้นส่วนพลาสติกวิศวกรรมจัดทำโดย PNI
  ประกอบกับการที่ประเทศไทยยังขาดแคลนผู้เชี่ยวชาญและแรงงานฝีมือในด้านการพัฒนาและออกแบบชิ้นส่วนพลาสติกวิศวกรรม
  ที่ผ่านมา
  บริษัทฯจึงรับการสนับสนุนและความช่วยเหลือทางด้านการพัฒนาเทคโนโลยีการผลิตและการออกแบบผลิตภัณฑ์จาก
  PNI ซึ่งมีส่วนงานวิจัยและพัฒนาที่ดำเนินการค้นคว้า วิจัย
  และพัฒนาผลิตภัณฑ์ชิ้นส่วนพลาสติกวิศวกรรม และถ่ายทอดเทคโนโลยีในการผลิตใหม่ๆ
  ให้กับบริษัทฯ ซึ่งเป็นไปตามสัญญาการให้สิทธิ์
  ความช่วยเหลือทางเทคนิคและที่ปรึกษาทางการตลาดที่บริษัทฯ ได้ทำกับ PNI เมื่อวันที่ 1
  สิงหาคม 2546 สัญญาดังกล่าวกำหนดให้ PNI
  ให้ความช่วยเหลือและถ่ายทอดความรู้ความชำนาญด้านเทคนิคใด ๆ แก่บริษัทฯ
  เพื่อให้บริษัทฯสามารถผลิตผลิตภัณฑ์ชิ้นส่วนพลาสติกวิศวกรรมได้อย่างมีประสิทธิภาพ
  และสามารถให้บริการแก่ลูกค้าได้เป็นอย่างดี
  และรวมถึงการส่งคนมาฝึกอบรมเพื่อถ่ายทอดเทคนิคในการผลิตให้แก่พนักงานของบริษัทฯ
  โดยบริษัทฯต้องจ่ายค่าความช่วยเหลือทางเทคนิคและถ่ายทอดเทคโนโลยีให้แก่ PNI
  เป็นจำนวนทั้งสิ้น 7 ล้านบาทในปีแรก และจำนวน 6 ล้านปีต่อปี ตั้งแต่ปีที่สองเป็นต้นไป
  และสัญญาดังกล่าวได้รับการต่ออกไปจนถึง 31 มกราคม 2554

  ในส่วนของงานวิจัยและพัฒนาของบริษัทฯนั้น
  บริษัทฯได้จัดตั้งฝ่ายงานวิจัยของบริษัทฯเองในเดือนเมษายน 2547
  เพื่อดำเนินงานวิจัยการออกแบบกระบวนการผลิตให้มีประสิทธิภาพ และช่วยลดต้นทุนการผลิต
  โดยในช่วงปี 2550/2551
  บริษัทฯมีการจัดงบประมาณสำหรับการวิจัยและพัฒนาในด้านดังกล่าวเป็นจำนวนเงินทั้งสิ้น 1
  ล้านบาท (ไม่รวมค่าแรงพนักงานและเจ้าหน้าที่)
  โดยบริษัทฯได้ตั้งเป้าหมายในการจัดตั้งฝ่ายวิจัยกระบวนการผลิตของบริษัทฯเองไว้ว่าภายใน 5 ปี
  บริษัทฯจะต้องพึ่งพา PNI
  ในด้านการวิจัยและออกแบบกระบวนการผลิตให้น้อยที่สุดเท่าที่จะเป็นไปได้
  เพื่อที่จะได้ไม่ต้องต่อสัญญาการให้ความช่วยเหลือทางเทคนิคกับ PNI
  ทั้งหมดเมื่อสัญญาดังกล่าวหมดลง

  สำหรับงานวิจัยและพัฒนาแม่พิมพ์สำหรับฉีดขึ้นรูปพลาสติกนั้น TAPM
  ได้ทำสัญญาการให้ความช่วยเหลือทางด้านวิศวกรรมกับบริษัท อาซากะ คานากาตะ จำกัด
  (“ASAKA”)
  ซึ่งเป็นผู้เชี่ยวชาญทางด้านการการให้คำปรึกษาในด้านการออกแบบและผลิตแม่พิมพ์สำหรับฉีดขึ้นรูปพลาสติก
  และถือหุ้นในสัดส่วนร้อยละ 2.78 ของทุนจดทะเบียนที่ชำระแล้วของ TAPM โดย ASAKA
  จะให้คำปรึกษาแก่ TAPM ในด้านการออกแบบ การเลือกวัสดุ
  เครื่องจักรและอุปกรณ์ที่จำเป็นสำหรับการผลิตแม่พิมพ์สำหรับผลิตชิ้นส่วนพลาสติกวิศวกรรม
  (Mold/Die) นอกจากนี้ ASAKA
  ยังให้ความช่วยเหลือในด้านการฝึกอบรมพนักงานและจัดส่งผู้เชี่ยวชาญทางด้านวิศวกรรมให้มาประจำอยู่ที่
  TAPM สัญญาดังกล่าวกำหนดให้ TAPM ต้องจ่ายค่าตอบแทนสำหรับความช่วยเหลือดังกล่าวให้กับ
  ASAKA เป็นเงิน 1 ล้านเยนต่อเดือนตั้งแต่เดือนมกราคม 2548-ธันวาคม 2548
  และคณะกรรมการบริษัทฯ ได้พิจารณาเห็นว่าไม่มีความจำเป็นที่จะต้องต่อสัญญาดังกล่าว
  ทำให้สัญญาดังกล่าวสิ้นสุดลงในเดือนธันวาคม 2548

  นอกจากนี้ TAPM ได้ทำสัญญาการให้บริการปรึกษาด้านวิศวกรรมอีกฉบับหนึ่งกับ PNI
  โดยคู่สัญญาตกลงที่จะให้ความรู้ด้านเทคนิคและถ่ายทอดประสบการณ์ในการออกแบบและผลิตแม่พิมพ์ในระดับสากล
  โดยจ่ายค่าบริการเป็นรายเดือน ๆ ละ 220,000 บาท สัญญาดังกล่าวมีอายุ 1 ปี
  ตั้งแต่เดือนเมษายน 2549 ถึง มีนาคม 2550 ต่อมา
  คู่สัญญาทั้งสองฝ่ายได้ตกลงปรับปรุงแก้ไขเงื่อนบางประการ และลดค่าบริการรายเดือน
  เป็นเดือนละ 110,000 บาท เริ่มตั้งแต่เดือนกรกฎาคม 2549 และในเดือนมีนาคม 2549
  ได้ต่อสัญญาดังกล่าวออกไปอีก 1 ปี มีอายุตั้งแต่ 1 เมษายน 2549 ถึง 31 มีนาคม 2550
  โดยมีค่าบริการรายเดือน เดือนละ 110,000 บาท
  โดยความช่วยเหลือตามสัญญานี้จะเน้นไปทางด้านการออกแบบแม่พิมพ์ที่มีโครงสร้างหรือรูปทรงที่ซับซ้อน
  เพื่อให้ TAPM สามารถรับคำสั่งซื้อในหลากหลายรูปแบบ จากเดิมซึ่ง ASAKA
  มีความเชี่ยวชาญด้านแม่พิมพ์เฟืองความละเอียดสูง และสัญญากับ PNI ดังกล่าวได้ถูกต่อออกไปอีก
  1 ปี สิ้นสุด 31 มีนาคม 2552 โดยมีค่าบริการรายเดือน เดือนละ 130,000 บาท